 A kọwaala mkpa ọ dị na ndị nta akụkọ ga-eji ọrụ ha na ikike ha nwèrè dịka ndị mgbasa ozi wee kwalite ezi ọchịchị na ezi ọnọdụ mmepe tọrọ àtọ nala Nigeria. Nke a bụ isi sekpụ ntị ma bụrụkwa oku a kpọrọ na nnukwu ọgbakọ a chịkọbara site naka otu ahụ jikọtara ndị ọrụ nta akụkọ nala anyị a mààrà dịka Nigeria Union of Journalists NUJ, ngalaba ya nke steeti Anambra.  Ya bụ ọgbakọ mkpụrụ ụbọchị abụọ wèère ọnọdụ nogige isi ụlọ ọrụ ndị òtù ahụ bụ Ezemo Press Centre dị nAwka bụ isi obodo steeti ahụ, ma bụrụkwa nke dọtara ndị dị iche-iche ọnụ na-eru nokwu na ngalaba mgbasa ozi, ndị ọrụ gọọmenti, ndị selitere isi na ngalaba mmụta, tinyere ọtụtụ ndị ọzọ e ji okwu ha agba ìzù.Nokwu ya dịka ọ na-agbape mmemme ahụ nke isi okwu ya bụ ma a sụgharịa ya Ọrụ Mgbasa Ozi Na Mmepe Obodo; aka na-achị steeti Anambra, bụ Gọvanọ Willie Obianọ kọwara ndị nta akụkọ dịka ndị nwere ọrụ pụrụ iche na ọrụ dị ukwu nịkwàlite mmepe obodo, bụkwa nke kwesiri nkwàdo, nke a na-apụghị ịgbakụta azụ ma ọ bụ rụọ ya nụdị ọ chaa achaa, sị gbute, ọ chaghị acha, sị gbute nihe ihe dị iche iche nke ahụ pụrụ iweta.Aka na-achị achị bụ Obianọ, nke onye nọchitere anya ya bụ osotè ya, bụ Dọkịta Nkem Okeke kèlèrè ndị nta akụkọ ahụ maka ọrụ ha dị iche iche na steeti ahụ, bụ nke o kwùrù na o nyela aka nọtụtụ ụzọ dị iche iche nịkwàlite ọnọdụ mmepe steeti ahụ; ma kwe nkwa na ọchịchị ya ga-aga nihu ịrụkọ ọrụ ọnụ. Ọ kpọkuzịrị ha ka ha welitekwuo aka nọrụ, ọ kachasị nụdị ime ka ụmụ mmadụ mara banyere atụmatụ dị iche iche gọọmenti ji naka, na ọrụ dị iche iche ọ na-abàgide, ya na imekwa ka gọọmenti mara ọnụ mmiri okwu ụmụ mmadụ na ihe dị iche iche ha na-agabiga, bụ nke o kwuru na ọ ga-enye aka nụzọ dị ukwu nịkwalitekwu ọnọdụ mmepe steeti ahụ.Na mbụ nozi nnọ ya, onyeisi NUJ na steeti ahụ, bụ Maazị Emma Ifesinachi kèlèrè ọchịchị nọ ugbua na steeti ahụ maka nkwàdo ya nye ndi òtù ahụ na ọrụ mgbasa ozi na ya bụ steeti, ọbụbadị dịka o chètààrà ya na otu ahụ ka na-agabiga ụfọdụ ihe ịmà ika, ọ kachasị dịka o siri metụta ịgba ògìgè nisi ụlọ ọrụ ha ahụ, ya na idozi gburugburu ya bụ ụlọ ọrụ ka ọ dịrị ndị òtù ahụ mma iji ya mee ihe ha chọrọ ime; ma kpọkuo ya ka ọ gaa nihu nịkwàdo ha, ọbụnadị dịka o kwèrè nkwà na ha ga-aga nihu inye ọchịchị ya nkwado nezi ụzọ ọbụla ha nwèrè ike.Na ntụnye nke ya, onyeisi oche na mmemme ahụ ma bụrụkwa onyeisi ụlọ ọrụ Standard Organization of Nigeria SON noge mbụ, bụ Maazị Ikem Odumodu kwuru na ọrụ mgbasa ozi na ndị nta akụkọ bụ a hụghị ebule ma sị elina dike nihe gbasaara mmepe obodo, nihi na o nweghị ka mmepe ga-esi were ọnọdụ ma ọ bụrụ na e nweghị mgbasa ozi, ma kpọkuzie ndị nta akụkọ ka ha were ya bụ nnukwu ikike ha nwere rụsie ọrụ ike nịgbanwè ọnọdụ ala anyị na nịkwàlite mmepe ya.Na nkụzi ha notu notu, otu na-ewu èwu na ngalaba azụmahịa ma bụrụkwa onye ọnụ na-eru nokwu nihe metụtara ọhanaeze, bụ Maazị Obiorah Okonkwọ, onye isiokwu nkuzi ya bụ Ọrụ Mgbasa Ozi, Usoro Ọchịchị Onye Kwuo Uche Ya, Na Mmepe Ala Nigeria; na otu onye jibụrụ ọkwụ dịka onyeisi ngalaba ọmụmụ ihe gbasaara ndọrọ-ndọrọ ọchịchị na Mahadum Nnamdị Azikiwe dị nAwka, bụ Ọkammụta Frank-Collins Okafor kọwàra ndị nta akụkọ dịka ndị nke anọ nogoogo usoro ọchịchị gọọmenti, ma e wezugachaa alaka atọ nke gọọmenti, bụ ngalaba isi ọchịchị, ngalaba omebe iwu, na ngalaba ikpe.Ha leghàchìrì anya azụ notu usoro ọchịchị ala Nigeria, ọnọdụ mmepe ya na ọrụ mgbasa ozi dị noge mbụ na otu ọ dị taa, ma dụọ ụfọdụ ndị nta akụkọ na-eji maka ego wee kpùdo eziokwu ihu nala ma ọ bụ busàá akụkọ abụghị eziokwu ka ha sepu aka nime ihe dị otu ahụ nihi na ọ na-emetọ ugwu dịịrị ọrụ nta akụkọ. Ha nyekwazịrị ndụmọdụ ka ndị nta akụkọ na-etinye anya nihe dị iche iche alaka atọ nke gọọmenti na-eme nogoogo ọbụla ma na-enyochakwa atụmatụ ha nke ọma site nikwuwàpụta okwu na inye ntuzi aka banyere otu a ga-esi mee ka ihe kawanye mma, nihi na ọ bụ site nụzọ dị otu ahụ ka hapụrụ isi kwalite mmepe obodo.Na nzaghachi oge ọ na-elebà anya ma na-atụwa okwu àgbà na nkuzi ahụ e nyere na ya bụ ọgbakọ, onyeisi ụlọ ọrụ Anambra Newspapers And Printing Corporation bụ ụlọ ọrụ na-ebipụta akwụkwọ akụkọ National Light, Ka Ọ Dị Taa na Sportslight Xtra, bụ Maazị Chuka Nnabụife gbàrà akaebe na e nwegasịrị ụfọdụ ihe iche aka mgba dị iche iche onye nta akụkọ na-agabiga nịrụ ọrụ ha, ma kwuo na ihe kwesiri ịdị na-echu onye ọbụla kpọrọ onwe ya onye nta akụkọ ụra bụ ka ọ ga-esi were ọrụ ya ahụ tụnye ụtụ nke ya nịkwalite mmepe obodo. O kpupùùru steeti Anambra okpu maka ime nke ọma natụmatụ Millenium Development Goals MDGs, ya na otu o siri solitekwa nke ọma nimezùpute atụmatụ Social Development Goals SDG, ma kpọkuo ndị nta akụkọ steeti ahụ ka ha jisie ike nọrụ ịkwalite mmepe tọrọ atọ site nọrụ mgbasa ozi bụ ịgbà.Mmemme ahụ bụ nke a nọrọ na ya wee nye ụfọdụ ndị mmadụ onyinye nkwanye ugwu, nke otu onye nime ha bụ nwaanyị mbụ nwetara nzere dịka ọka mmụta nihe ọmụmụ mgbasa ozi na mpaghara ọdịda-anyanwụ Afrịca niile, bụ Ọkammụta Stella Ọkụnna, onye kelere ndị òtù ahụ ma kpọkuokwa ha ka ha gaa nihu ịdị na-arụ ọrụ ha nusoro iwe na-achị ọrụ mgbasa ozi ma na-enyochakwa akụkọ ha nke ọma tupuu ha amalite ifesa, iji belata mgbasa ozi adịgboloja, bụ nke o kwuru na ọ naghị enye aka nụzọ ọbụla nịkwàlite mmepe obodo. 